Vuurwerke en pantoffels - Dis Ekke
Posted by HesterLeyNel on 2016-03-21 32 Comments
Deesdae, lyk dit vir my, dink elke vrou sy moet ‘n Anastasia-tipe wees, (ja, ek het toe op die ou einde Fifty Shades of Grey boek 1 EN boek 2 gelees, so ek weet waarvan ek praat). Skielik moet ons almal kan opsit met die Christian Greys van die lewe. Liewe hemel! Hoe voos moes sy nie elke oggend van haar lewe gevoel het nie, seer op plekke wat ordentlike mense nie in geselskap wil noem nie, styf in die lyf, met ‘n ruggraat wat nie weet hoe om homself weer reguit te trek nie. Dis nou bo-op die migraine wat sy sou MOES ontwikkel as gevolg van te min slaap en te veel … wel, te veel.
Weet jy, ek het my lewe lank ‘n houding jeens sommige vrouens wat dink hulle verwagtinge moet ondergeskik wees aan dié van hulle mans. Hulle dink alles wat verkeerd gaan in die verhouding is hulle skuld en die man kan maar maak soos wat hy wil. Vrouens is nie tweedeklas burgers in die Huweliksrepubliek nie – hier regeer ons demokraties.